Suid-Afrikaners is bekend vir baie dinge, maar die belangrikste daarvan is ons braaivernuf. Wat is dan nou lekkerder as om ‘n vuurtjie aan te steek en ’n sappige vleisie te braai? Maar braai is meer as net ’n metode om jou kos gaar te maak. Dit is een van die beste maniere om ’n bietjie son, en kwaliteit-tyd saam met ons vriende en familie te geniet. Virseker gee ’n paar wenke vir die nuwe braaier.
Ons het darem al toestelle om ’n vuur aan die gang te kry, maar om te braai is ’n groot verantwoordelikheid! Dis belangrik om te weet hoe om alle tipes vleis te braai, en om al die gaste se spesiale versoeke te gemoed te kom. Jy moet ook die kole ken.
So, die eerste ding wat jy moet weet is dat daar verskillende maniere is om ’n braai te bou. Jy kan met hout braai, met houtskool, met brikette, of met gas. Dis jou keuse waarmee jy wil braai, en elke metode hang af van hoe lank jy wil braai, hoeveel dit jou gaan kos, en hoe jy wil hê die vleis moet proe.
Hout: Vir die rowwe, professionele braaier. Daar word gesê dat vleis op sy lekkerste proe as dit op hout gebraai is. Die nadeel is dat jy die regte tipe hout moet gebruik, en die hitte kan moeilik wees om te beheer.
Gas: Vir die entoesiastiese braaier is gas ’n “nee”, maar dit het tog sy voordele. Dis maklik om die temperatuur te beheer en daar is nie enige as om op te vee ná die tyd nie. Die nadeel is natuurlik dat jy nie die egte braai-smaak gaan kry nie.
Dit is ’n kuns om te weet wanneer die kole reg is vir braai. Die beste is maar om jou hand oor die rooster te hou en te voel. As jy jou hand vir vyf sekondes kan hou, is die kole reg vir biefstuk, sewe sekondes – wors en tjops, en om en by 10 sekondes vir hoender. As jy alles op dieselfde tyd gaar wil hê, pak die vleis van binne na buite, byvoorbeeld hoender aan die kante, en biefstuk in die middel.